
EMLÉKEZTETŐ
Készült a Győr-Moson-Sopron Megyei Mérnöki Kamara 2012. november 13. napján, 9 órai kezdettel tartott rendkívüli elnökségi üléséről. 

Az ülés helye: 
Győr, Csaba u. 16., II.em./215.
Jelen vannak: 

Mellékelt jelenléti ív szerint

A rendkívüli elnökségi ülés megtartására az országos elnökség tagjainak és tisztségviselőinek konzultációs céllal történő látogatása miatt került sor.
A rendkívüli elnökségi ülésen résztvevő országos kamarai elnökségi tagok, ill. tisztségviselők:

Barsiné Pataky Etelka, elnök
Zarándy Pál, alelnök
Rónay István, ügyvezető elnök
Szőllőssy Gábor, főtitkár
Pohankovics András, elnökségi titkár
A rendkívüli elnökségi ülés napirendje:

1. Konzultáció a kamarai törvény módosításáról, ill. az emiatt szükségessé váló alapszabály módosítás tervezetéről
2. Konzultáció a jövő évi költségvetés tervezett módosításáról
3. Az MMK-nál bevezetésre kerülő új integrált informatikai rendszer ismertetése

A meghirdetett rendkívüli elnökségi ülés előtt néhány nappal az országos kamara az alábbi tájékoztatató anyagokat küldte meg kamaránknak:

· Az 1996. évi LVIII. Tv. módosított változata, amely 2012. november 14-től hatályos
· Előterjesztés az MMK Választmánya részére az MMK Alapszabályának módosítására
· Az MMK módosított Alapszabályának tervezete

· Előterjesztés az MMK Választmánya részére az MMK 2013. évi költségvetésének módosítására

· Javaslat az MMK 2013. évi költségvetési tervének módosítására

· Az MMK javaslata a Nemzeti Közlekedési Stratégia 2014-2020-as közösségi tervciklushoz tartozó szárazföldi hálózati infrastruktúrával, valamint városi közlekedéssel kapcsolatos fejezeteihez

· Az MMK javaslata a 2014-2020 közötti európai pénzügyi kerethez tartozó energetikai fejlesztésekre

· A Mérnöki Kamarai Integrált Informatikai Rendszer követelmény specifikációjának összefoglalója

A megjelenteket Bartal György, a Megyei Kamara elnöke köszöntötte, majd átadta a szót Barsiné Pataky Etelka elnök asszonynak, aki a következőkről beszélt:
Az országos választmányi ülés előtt minden területi kamara elnökségénél látogatást tesz az országos kamara elnöksége, hogy a küldöttgyűlésre felkészülten és tájékozottan érkezhessenek a küldöttek.

Elmondta, hogy 

- a tájékoztatásul megküldött anyagok közül a kamarai törvény módosításával kapcsolatos változásokra, az alapszabály módosítás tervezetére és a 2013. évi költségvetés tervezett módosítására szeretne kitérni. 

- központilag készül javaslat (ill. segédlet) a megyei kamarák alapszabályának módosításához, annak érdekében, hogy az egységesen jelenhessen meg.

- a kamarai törvény módosításában új elemként jelenik meg, hogy a tervezést és szakértést végző cégeknek a szakmai kamarájuknál (azaz a területi mérnöki kamaráknál) regisztrálniuk kell, továbbá a műszaki ellenőröknek és felelős műszaki vezetőknek is (ha nem tagok, mert ha igen, akkor a tagdíj tartalmazza a regisztrációt is). Hogy ennek lesz-e díja, és mennyi, vagy ingyenes lesz-e, arról még vita van. A területi kamarákban is jelentősen eltérnek a vélemények ezzel kapcsolatban.
- a törvényben új elemként jelenik meg a szakmai kollégiumok alapításának a lehetősége. Ezek lehetnek szakterületi kollégiumok, ill. mérnök vállalkozói kollégiumok. 
A regisztrált vállalkozást, kérésére, fel kell venni a vállalkozói kollégiumba, ahol a vállalkozást a kamara tagja (alkalmazott, vagy tulajdonos) képviseli.

- új elemként került be a törvénybe, hogy az építész kamarai tag, vagy a mérnök kamarai tag kérhet jogosultságot anélkül, hogy mindkét kamarában tag lenne, elég csak az egyikben tagnak lennie. Ebben az esetben a tagdíj megosztásáról meg kell egyeznie a két kamarának. Erre azonban még külön szabályozás megalkotása szükséges.
- az alapszabály módosítás tervezete követi ezeket a törvényi változásokat, és belekerült az alelnökök számának a növelése is (4-ről 6-ra), mivel növekedtek a feladatok is, de ez nem kardinális kérdés.

Ezt követően vita alakult ki a résztvevők között arról, hogy hogyan fogja érinteni a tagokat az újbóli regisztrációs kötelezettség, amely immár kettős regisztrációt jelent: egyrészt a Kereskedelmi és Iparkamaránál, másrészt a Mérnöki Kamaránál. 

Említésre került, hogy a műszaki szakértők ügye továbbra is rendezetlen, 2009 óta nem került elfogadásra a tanúsításukkal kapcsolatos szabályozás, és most sem kerültek be a nyilvántartottak körébe.

A vita lezárultát követően az elnök asszony a jövő évi költségvetés módosítás szükségességének okairól és annak részleteiről beszélt. 
A Megyei Kamara elnöke kifejtette, hogy a jövő évi költségvetés tervezett módosításával kapcsolatosan megküldött anyagok közül az az excel táblázat, amelyben a területi kamarák által befizetendő összegek is találhatók, a számítási szisztéma ismerete nélkül nem követhető, és így nem is véleményezhető.

A költségvetés-módosítás tervezetéről vita nem alakult ki.

Végezetül Pohankovics András elnökségi titkár ismertette röviden az új, 2013. évtől kialakítandó integrált informatikai rendszer fontosabb elemeit, moduljait, az új rendszer bevezetésének szükségességét. 

A megyei elnök kérdésére válaszolva elmondta, hogy az új rendszerhez – adatátviteli program segítségével – kapcsolhatók lesznek a megyei nyilvántartó programok.
Egyéb napirendi pont nem lévén az elnök asszony, ill. a megyei elnök úr – megköszönve az aktív részvételt – a rendkívüli elnökségi ülést bezárták.

Az emlékeztetőt összeállította:

	Bartal György

